<classify> NAIROBI, KENYA KIONGOZI wa muungano mkuu wa upinzani wa National Super Alliance nchini Kenya NASA, Raila Odinga amewataka wafuasi wake wasiende kazini leo. Vilevile , Odinga kesho anatarajia kutangaza hatua ambazo muungano wao utachukua baada ya kutosikilizwa madai yao kuwa ameporwa ushindi wa urais katika uchaguzi mkuu mwanzoni mwa wiki iliyopita. Uamuzi huo aliutangaza Nairobi jana, alipozungumza na wafuasi wake wa kitongoji wa Kibera. Alisema pamoja na matokeo yaliyotangazwa na Tume Huru ya Uchaguzi nchini humo, bado hajakata tamaa na harakati za mageuzi. Tulitabiri wataiba kura katika uchaguzi ule wa Jumanne iliyopita na hilo ndilo lililotokea. Na bado hatutakata tamaa katika harakati zetu. Subirini kitakachofuata ambacho nitakitangaza keshokutwa kesho. Lakini kwa sasa ninachotaka kuwaambia ni kwamba msiende kazini kesho leo, aliuambia umati wa wafuasi wake katika kitongoji kikubwa cha Nairobi cha Kibera. Wakati kiongozi huyo akihutubia wakazi wa Kibera, baadhi walikuwa wamepanda juu ya paa za nyumba na miti waweze kumwona. Odinga alikuwa akizungumza kwa mara ya kwanza tangu mpinzani wake Rais Uhuru Kenyatta wa Chama cha Jubilee atangazwe mshindi katika uchaguzi wa urais ambao Odinga anadai ulichakachuliwa. Uamuzi wake huo ulisababisha maandamano ya kupinga matokeo katika ngome za Odinga magharibi mwa Kenya na vitongoji vya Nairobi vikiwamo Kibera na Mathare, ambayo yalisababisha vifo vya watu 16. Utawala huu ulioshindwa unachagua kuua watu badala ya kushughulikia tatizo halisi. Kura ziliibwa. Hakuna siri kuhusu hili. Njama za kuua wafuasi wa NASA walizipanga hata kabla ya uchaguzi, alisema. Alitoa kauli hiyo baada ya jumuiya ya kimataifa na wengine nchini humo kumtaka awatulize wafuasi wake. Hiyo ni siku moja baada wa watu kadhaa kuripotiwa kuuawa maeneo tofauti ya miji ya Nairobi na Kisumu wakati wafuasi wa upinzani walipojitokeza kulalamikia matokeo hayo. Idadi ya watu 16 walioelezwa kuuawa ni kama ifuatavyo: Watu wanane Nairobi, wanne Kisumu, wawili Siaya, mmoja Migori na mwingine Homabay. Hata hivyo, Waziri wa Mambo ya Ndani na Usalama wa Taifa, Fred MatiangI, alikanusha polisi kuwapiga risasi watu waliokuwa wanaandamana kwa utulivu bali alisema watu hao walikuwa wahalifu. Jeshi la Polisi la Kenya pia lilikanusha ripoti iliyotolewa na Shirika la Taifa la Kutetea Haki za Binadamu nchini humo kwamba maofisa wa polisi wamewaua watu 24 katika vurugu za uchaguzi. Kwa sasa maeneo mengi yaliyokumbwa na vurugu yamerejea katika utulivu huku viongozi wa dini wakiendelea kuwahamasisha waumini wao wadumishe amani. Rais Uhuru Kenyatta alitangazwa mshindi kwa kura 8,203,290 huku Odinga akipata kura 6,762,224. Katibu Mkuu wa zamani wa Umoja wa Mataifa, Kofi Annan, ambaye alikuwa mpatanishi mkuu baada ya mzozo wa siasa Kenya miaka 10 iliyopita, ametoa wito kwa Odinga kutumia mifumo ya sheria kutafuta haki kuhusu matokeo ya uchaguzi wa urais. Namshukuru kiongozi wa upinzani Raila Odinga kwa kampeni ya uchaguzi ya amani aliyoiendesha. Amekuwa mtetezi jasiri wa demokrasia, alisema Dk. Annan kupitia taarifa. Kwa hivyo namhimiza sasa afuatilie malalamiko yake kupitia mifumo ya sheria iliyowekwa na aweke maslahi ya taifa mbele kama ambavyo amekuwa akifanya mara kwa mara. Mwaka 2007 watu zaidi ya 1,000 waliuawa na wengine 600,000 kukosa makazi wakati wa ghasia za ukabila zilizozuka baada ya kutangazwa matokeo ya uchaguzi yenye utata. MWISHO  <topic>: kimataifa 